RO Jurnalul Oficial al Uniunii Europene C 51/54

Acțiune introdusă la 21 decembrie 2007 — Dow AgroSciences și alții/Comisia Comunităților Europene

(Cauza T-475/07)

(2008/C 51/99)

Limba de procedură: engleza

Părțile

Reclamante: Dow AgroSciences Ltd (Hitchin, Regatul Unit), Makhteshim-Agan Holding BV (Rotterdam, Țările de Jos), Makhteshim Agan International Coordination Center (Bruxelles, Belgia), Dintec Agroquímica — Produtos Químicos Ld.a (Funchal, Portugalia), Finchimica SpA (Manerbio, Italia), Dow Agrosciences BV (Rotterdam, Țările de Jos), Dow AgroSciences Hungary kft (Budapesta, Ungaria), Dow AgroSciences Italia Srl (Milano, Italia), Dow AgroSciences Polska sp. z o.o. (Varșovia, Polonia), Dow AgroSciences Iberica SA (Madrid, Spania), Dow AgroSciences s.r.o. (Praga, Republica Cehă), Dow AgroSciences LLC (Indianapolis, Statele Unite), Dow AgroSciences GmbH (Stade, Germania), Dow AgroSciences Export SAS (Mougins, Franța), Dow AgroSciences SAS (Mougins, Franța), Dow AgroSciences Danmark A/S (Lyngby-Taarbæk, Danemarca), Makhteshim-Agan Poland sp. z o.o. (Varșovia, Polonia), Makhteshim-Agan (UK) Ltd (Londra, Regatul Unit), Makhteshim-Agan France SARL (Sèvres, Franța), Makhteshim Agan Italia Srl (Bergamo, Italia), Alfa Agricultural Supplies SA (Halandri, Grecia) (reprezentanți: C. Mereu și K. Van Maldegem, lawyers)

Pârâtă: Comisia Comunităților Europene

Concluziile reclamanților

— Anularea deciziei atacate;

— obligarea Comisiei să adopte măsurile necesare pentru a se conforma anulării deciziei atacate, în conformitate cu articolul 233 CE, inclusiv, dar nu limitat la aceasta, obligarea Comisiei să restabilească înregistrările naționale relevante privind trifluralinul, retrase în baza deciziei atacate, și să prelungească orice termen relevant, necesar pentru a se conforma hotărârii Tribunalului;

— declararea ilegalității și inaplicabilității față de reclamante a articolului 3 alineatul (3) din Regulamentul (CE) nr. 850/2005 al Parlamentului European și al Consiliului din 29 aprilie 2004 privind poluanții organici persistenți și de modificare a Directivei 79/117/CEE;

— obligarea Comisiei Comunităților Europene la plata cheltuielilor de judecată aferente acestor proceduri, inclusiv dobânzi de 8 %;

— dispunerea oricărei alte măsuri suplimentare necesare.

Motivele și principalele argumente

Directiva 91/414 (1) a Consiliului privind introducerea pe piață a produselor de uz fitosanitar prevede că statele membre se asigură că un produs fitosanitar este autorizat numai în condițiile în care substanțele sale active sunt menționate în anexa I și sunt îndeplinite condițiile stabilite în anexa menționată. Reclamantele solicită anularea Deciziei 2007/629/CE (2) Comisiei din 20 septembrie 2007 privind neincluderea trifluralinului în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin această substanță.

În susținerea cererii lor, reclamantele afirmă că în fundamentarea deciziei Comisia nu s-a întemeiat pe raportul Autorității Europene pentru Siguranța Alimentelor (AESA) și, prin urmare, a comis un abuz de putere.

În plus, reclamantele susțin că decizia atacată conține erori manifeste de apreciere în sensul că, în cadrul acesteia, Comisia:

— nu a luat în considerare toate dovezile științifice disponibile, astfel cum impune articolul 5 alineatul (1) din Directiva 91/414;

— nu a prelungit termenele relevante deși împrejurările și criteriile de evaluare ale trifluralinului s-au modificat în cursul reexaminării;

— nu a prezentat o justificare științifică privind concluziile sale;

— nu era competentă să evalueze trifluralinul, conform Regulamentului nr. 850/2004 (3) și, în orice caz, a efectuat o evaluare eronată.

În plus, reclamantele susțin că decizia atacată nu este conformă procedurilor normative în vigoare și că AESA și Comisia au încălcat articolul 8 alineatele (7) și (8) din Regulamentul nr. 451/2000 (4) prin nerespectarea termenelor de procedură, ceea ce, în opinia reclamantelor, echivalează cu o încălcare a unei norme fundamentale de procedură.

În sfârșit, reclamantele afirmă că decizia atacată este insuficient motivată, încălcându-se articolul 253 CE, și că încalcă principiile proporționalității, securității juridice, neretroactivității, protecției încrederii legitime a reclamantelor și dreptul acestora de a fi ascultate.

(1) Directiva 91/414 a Consiliului din 15 iulie 1991 privind introducerea pe piață a produselor de uz fitosanitar (JO L 230, p. 1, Ediție specială 3/vol. 10, p. 30).

(2) JO L 255, p. 42.

(3) Regulamentul (CE) nr. 850/2004 al Parlamentului European și al Consiliului din 29 aprilie 2004 privind poluanții organici persistenți și de modificare a Directivei 79/117/CEE (JO L 158, p. 7, Ediție specială, 15/vol. 12, p. 3).

(4) Regulamentul (CE) nr. 451/2000 al Comisiei din 28 februarie 2000 de stabilire a normelor de aplicare a fazelor a doua și a treia din programul de lucru, în conformitate cu articolul 8 alineatul (2) din Directiva 91/414/CEE a Consiliului (JO L 55, p. 25, Ediție specială, 3/vol. 32, p. 3).